32001D0292
L 100/28
JURNALUL OFÍCIAL AL UNIUNII EUROPENE
DECIZIA COMISIEI
din 29 martie 2001
de modificare a Deciziei 93/52/CEE privind constatarea, în anumite state membre sau regiuni, a respectării cerințelor referitoare la bruceloză (Brucella melitensis) și recunoașterea, pentru aceste teritorii, a statutului de stat membru sau de regiune oficial indemn(ă) de această boală
[notificată cu numărul C(2001) 952]
(Text cu relevanță pentru SEE)
(2001/292/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/68/CEE a Consiliului din 28 ianuarie 1991 privind condițiile de sănătate animală care reglementează schimburile intracomunitare cu ovine și caprine (1), astfel cum a fost modificată ultima dată prin Decizia 94/953/CE a Comisiei (2), în special anexa A, capitolul 1 partea II,
întrucât:
(1)
Prin Decizia 93/52/CEE (3), astfel cum a fost modificată ultima dată prin Decizia 97/315/CE (4), Comisia a constat respectarea de către anumite state membre sau regiuni a cerințelor referitoare la bruceloză (Brucella melitensis)și le-a recunoscut statutul de state membre sau regiuni oficial indemne de această boală.
(2)
În Austria și în regiunile franceze Ardèche, Aveyron, Cantal, Corrèze, Gers, Gironde, Haute-Loire, Lot, Lozère, Morbihan, Puy-de-Dôme și Vosges, bruceloza este o boală cu notificare obligatorie de cel puțin cinci ani. De cel puțin cinci ani nu s-a confirmat oficial nici un caz, iar vaccinarea în aceste regiuni este interzisă de cel puțin trei ani. Trebuie deci constatat faptul că aceste regiuni respectă cerințele enunțate la anexa A capitolul 1 partea II punctul 1 litera (b) din Directiva 91/68/CEE.
(3)
Austria și regiunile franceze Ardèche, Aveyron, Cantal, Corrèze, Gers, Gironde, Haute-Loire, Lot, Lozère, Morbihan, Puy-de-Dôme și Vosges îndeplinesc astfel toate condițiile pentru a fi recunoscute ca fiind oficial indemne de bruceloză.
(4)
De asemenea, Austria și Franța se angajează să respecte dispozițiile din anexa A capitolul 1 partea II punctul 2 din Directiva 91/68/CEE. Prin urmare, trebuie să li se recunoască Austriei și regiunilor franceze Ardèche, Aveyron, Cantal, Corrèze, Gers, Gironde, Haute-Loire, Lot, Lozère, Morbihan, Puy-de-Dôme și Vosges statutul de zone oficial indemne de bruceloză (Brucella melitensis), iar Decizia 93/52/CEE trebuie modificată în consecință.
(5)
Ovinele și caprinele introduse în exploatațiile din Austria și în regiunile franceze Ardèche, Aveyron, Cantal, Corrèze, Gers, Gironde, Haute-Loire, Lot, Lozère, Morbihan, Puy-de-Dôme și Vosges trebuie, în consecință, să îndeplinească condițiile prevăzute la anexa A capitolul 1 partea I litera D din Directiva 91/68/CEE.
(6)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Anexa I („Statele membre”) la Decizia 93/52/CEE se înlocuiește cu anexa I la prezenta decizie.
Articolul 2
Anexa II („Regiuni”) la Decizia 93/52/CEE se înlocuiește cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 29 martie 2001.